Khomotso Phahlane en ander in hof oor R54 miljoen-tenderKhomotso Phahlane. (Foto: ANA) Die voormalige waarnemende nasionale polisiekommissaris Johannes Kgomotso Phahlane, lt.kol. Godfrey Mahwayi, genl.maj. Maanda Obert Nemutandzhela, genl.maj. Mankosana Agnes Makhele en sakemanne Inbanathan Kistiah en Aventra Naidoo het Woensdag in die gespesialiseerde handelsmisdaadhof in Pretoria verskyn. Hulle staan tereg op aanklag van bedrog, korrupsie, diefstal en oortreding van die Wet op Openbare Finansiële Bestuur (PFMA). Sindisiwe Seboka, woordvoerder van die Nasionale Vervolgingsgesag se Ondersoekdirektoraat (OD), sê die aanklagte hou verband met twee polisietenders wat in 2016 uitgereik is met ŉ totale waarde van meer as R54 miljoen. Die tenders is toegeken aan Brainwave Projects CC en handel dryf as I-View Integrated Systems, wat ook aangekla word. “Die polisie se misdaadintelligensie-eenheid het op 21 Desember 2016 sagteware-instrumente en stelsels in ŉ ‘noodgeval’ aangeskaf. Een van die sagteware staan bekend as RIPJAR. Dit het ten doel gehad om inligting op sosiale media te versamel en te monitor van die aanhitsers van die universiteitstudente se #FeesMustFall-betogings. Bronne onthul dat die betogings in Oktober 2015 begin het en dit is verregaande om teen Desember 2016 aan te voer dit is ŉ noodgeval.” Seboka sê die RIPJAR-sagteware is glo by ŉ maatskappy gekoop wat nie by sagteware-ingenieurswese betrokke is nie, maar wel by sekuriteitsalarms en kringtelevisie. “Die eienaars van die sogenaamde mededingende maatskappye was vriende en hulle het saam planne gemaak oor die kwotasie. Die kwotasie is verskaf aan Inbanathan Kistiah deur die voormalige eggenoot van die alleendirekteur van ŉ maatskappy genaamd Perfect Source, ŉ menslikehulpbronne-maatskappy. Die ander sagteware wat aangeskaf is, was ŉ selfoon-enkripsie-platform genaamd Daedalus.” Die doel van Daedalus was om stemoproepe te enkripteer wat deur bestuurslede van die SAPD gemaak is in ŉ stadium waar Phahlane deur die Onafhanklike Polisieondersoekdirektoraat (Opod) ondersoek is. Hy is ondersoek oor ŉ blou lig-polisietender en ander onreëlmatige aanskaffings wat gemaak is tydens sy ampstermyn. Daedalus het dit vir ondersoekbeamptes moontlik gemaak om telefoonrekords van selfoonverskaffers te bekom. “Die SAPD het die proses van stapel gestuur om drie moontlike verskaffers uit te nooi om vir die tender aansoek te doen, maar een van die verskaffers het gesê sy ‘kwotasie’ was bedrieglik omdat die maatskappy nooit eers ŉ kwotasie ingedien het nie. Twee aanbiedings vir die aanskaffing van sagteware-instrumente is op 21 Desember 2016 ontvang. Een aanbod was om RIPJAR te bekom. Twee geskrewe kwotasies is hiervoor ingedien: een van I-View, die maatskappy wat tans aangekla word, en die ander van Perfect-Source (die menslikehulpbronne-maatskappye, nie ŉ ingenieurswese-maatskappy nie). Die eienaar van dié maatskappy was die eksvrou van Avendra Naidoo. Perfect-Source was egter besig om gederegistreer te word. Die ondersoek het onthul dat Naidoo die kwotasie ingedien het, en nie sy vrou nie.” Daar word verder aangevoer dat R33 miljoen aan I-View oorbetaal is en binne ŉ kort rukkie ook R21 miljoen vir Daedalus. “Daedalus is aangeskaf alleenlik om oproepe te enkripteer en selfoonrekords en -boodskappe te verwyder. Daar word aangevoer dat daar afgewyk is van die normale aanskaffingsprosesse vir die kontrakte (dit is dieselfde dag nog onderteken en geprosesseer) en betaling is op 22 Desember gemaak, een dag ná goedkeuring.” Die beskuldigdes is vrygelaat op borgtog van R5 000, R10 000, R50 000 en drie van die beskuldigdes is vrygelaat op borgtog van R20 000 elk. Adv. Andrea Johnson van die OD sê die inhegtenisneming van “hierdie hoë-profiel en ervare polisiebeamptes benadruk die OD se toewyding om korrupsie en staatskaping te takel, ongeag waar dit voorkom”. “Die OD hanteer ook die gebrek aan aanspreeklikheid, wat tot dusver die wet ondermyn en wys dat die wiele van geregtigheid draai.” Die saak kom op 7 Desember 2022 weer in die hof voor. HAPPENING NOW] Former National Police Commissioner Kgomotso Phahlane, Lieutenant Colonel Godfrey Mahwayi, Major General Obed Nemutanzhela, Major General Agnes Makhele, businessmen Inbanathan Kistiah & Avendra Naidoo, appearing in the Pretoria Specialised Commercial Crimes Court pic.twitter.com/kL617H56oT — NPASouthAfrica (@NPA_Prosecutes) September 21, 2022